Adjunkminister in pekel oor R180 000-geskenkZizi Kodwa. (Argieffoto: ANA) Een van die ANC se belowendste jonger leiers is kniediep in die pekel nadat dit aan die lig gekom het hy het R180 000 van ŉ hoogs omstrede sakeman ontvang. Die betrokke politikus is die adjunkminister van staatsveiligheid, Zizi Kodwa. Hy het destyds as lid van die ANC Jeugliga ŉ sterk bydrae gelewer en was daarna suksesvol as die ANC se nasionale woordvoerder, waarop sy adjunkministerskap gevolg het. As adjunkminister van die departement wat die land se spioene beheer, is hy ook ŉ hegte vertroueling van pres. Cyril Ramaphosa. Toe Ramaphosa sowat twee weke gelede virtueel vergader het met joernaliste en die ontmoeting regstreeks op televisie uitgesaai is, was dit trouens Kodwa wat deur die president met die voorsittersrol toevertrou is. Maar nou wil dit voorkom asof hy skeefgetrap het deur R180 000 in kontantbetalings te aanvaar van die maatskappy Blackhead Consulting, wat berugtheid verwerf het met sy hantering van ŉ projek ter waarde van R200 miljoen om die aantal huise met asbesdakke in die Vrystaat, sowel as die toestand van daardie dakke, vas te stel. Blackhead se hantering daarvan het daarop neergekom dat hy geen werk gedoen het nie, maar op sy beurt die taak uitgekontrakteer het aan ŉ ander maatskappy vir R44 miljoen. Blackhead het dus R156 miljoen in sy sak gesteek vir presies geen werk nie en die kwessie dien tans voor die Zondo-kommissie van ondersoek na staatskaping (die Vrystaatse asbes-sage het nog ŉ lang korrupte stert, maar dis nie nou hier ter sprake nie). Blackhead is die einste mense wat die R180 000 tussen 2015 en 2017 aan Kodwa oorbetaal het in verskillende bedrae. Maar Kodwa beweer daar is niks vreemd of verkeerd daarmee nie – dit is ŉ geskenk want die hoofamptenaar van Blackhead, Edwin Sodi, is ŉ vriend van hom. Trouens, Kodwa beweer hy word geteiken deur mense (spesifiek in die Vrystaat) wat wel korrup opgetree het en nou wil voorkom dat hulle, in Kodwa se woorde, “oranje oorpakke kry” deur ander mense met modder te gooi. Dit is dus volgens hom ŉ manier vir ander om uit die tronk te probeer bly deur die aandag van hulself te probeer aflei. Dat Kodwa nog heelwat vrae oor hierdie gulhartige vriendskap van twyfelagtige formaat sal moet beantwoord is verseker, maar die kopseer is nie net syne nie. Ramaphosa, wat die afgelope paar maande gereeld ministers wat veronderstel is om aan sy kant van die kabinetsverdeling te wees, moes dissiplineer (Tito Mboweni van finansies, Stella Ndabeni-Abrahams van kommunikasie en Nosiviwe Mapisa-Nqakula van verdediging) het nog nie aangedui wat hy met Kodwa gaan doen nie.